**Pozvánka**

**X-lógia hľadania výšin 27**

**Milí priatelia, kamaráti,**

pozývame Vás do menej navštevovaného, o to však príťažlivejšieho „prírodného chrámu“ na Slovensku. Ako sa o národnom parku zvykne vravieť, je v mnohom zabudnutý, nepovšimnutý, mnohými z nás nepoznaný. Je však súčasťou najcennejšieho dedičstva, ktoré doma máme.

Uhádli ste o akom národnom parku hovorím?

 Je ním **„Národný park Muránska planina.“** Rozprestiera sa v západnej časti Slovenského rudohoria, v oblasti troch okresov Banskobystrického kraja, Brezna – Revúcej - Rimavskej Soboty. Katastrálne sem patria oblasti **Heľpy, Muránskej Huty, Muráňa, Pohorelej, Pohronskej Polhory, Polomky, Šumiaca, Tisovca, Vaľkovni a Závadky nad Hronom.** Tu sa stretávajú štyri geomorfologické celky, ktorými sú **Veporské vrchy,** **Stolické vrchy, Horehronské podolie, Spišsko-gemerský kras, čoho** dôsledkom je veľmi pestrý reliéf.

Pozývame Vás, aby ste sa v mysli potešili a už teraz mentálne pripravili na spoločne podujatie. V dňoch **16.06. – 18.06.2023** nastane čas, kedy bude našim „základným táborom“ **„Hotel Telgárt“** v rovnomennej dedinke Telgárt. Chladná, malebná, nachádzajúca sa na pomedzí troch horstiev - východných Nízkych Tatier, Muránskej planiny a Slovenského raja. Dvakrát sme tu boli, avšak vždy s inými turistickými zámermi. Hotel disponuje veľkou ubytovacou kapacitou, slušným zázemím, čo je zrejmé z ich internetovej stránky (www.hoteltelgart.sk). Čerešničkou na torte by mal byť vnútorný bazén, ktorý bude vo vyhradenom čase k dispozícii.

**Pocit domova** „základného tábora“ musíme vytvoriť sami, ten **sa** **nedá objednať a kúpiť**. Je len na nás, koľkí budeme, s akým duchom prídeme, či budeme počuť džavot detí, či budeme ochotní vnímať, zdieľať sa a hovoriť o radostiach i starostiach.

Poď sa podeliť o seba a dopraj spoznať Ťa lepšie, aký si. Ubezpečujeme Ťa, že budeš v tom najlepšom prostredí. V prostredí nádhernej Božej prírody a veríme aj dobrých ľudí. Poď načerpať energiu, aby si sa vrátil „tam dolu do všednosti“ duševne, duchovne i fyzicky silnejší.

Na čo sa pripraviť, tešiť a myslieť ?

. **V piatok**, po spoločnej večeri, krátkom zoznámení, predstavíme víkendový program a radi zodpovieme otázky.

**V sobotu** sa rozdelíme do skupín, podľa záujmu o turistiku, či cykloturistiku. Turistické trasy, cyklotrasy a prechádzky budú nastavené podľa náročnosti, takže každý sa v niektorej nájde.

 Plány turistiky, cyklotrás a zaujímavostí nájdete na webe:

<https://www.cbba.sk/svk/aktivity/turistika/369-x-logia-hladania-vysin-27-muranska-planina>

 Tí z nás, ktorých športová aktivita neláka, alebo sa naň necítia, nemusia byť smutní, možností v okolí je neúrekom. Ako obvykle po večeri bude priestor pre prezentovanie cestovateľských zážitkov a všetko zavŕšime pri ohníku. Vôňa opečenej klobásky, rozhovory, spev, či príjemný chladný nápoj, by mali byť dostatočne motivujúcim faktorom.

**Nedeľné** dopoludnie bude patriť tradičnému „Duchovnému zamysleniu“, o ktoré sa podelí niekto z nás. Nie je povinné, je však neoddeliteľnou súčasťou X-lógií a prispieva k príprave pre „večný domov“.

Tým sa náš spoločný programu zavŕši a opäť sa vrátime do bežných, rýchlo plynúcich dní, tam dolu...

Samozrejme, kto bude chcieť, môže si víkend predĺžiť.

Verím, že nás COVID neporazí a že i počasie bude stáť pri nás.

Tešíme sa na každého z Vás !

Martin a Andy

**Prihlasujte sa prosím cez prihlasovací formulár** [**X-lógie**](https://docs.google.com/spreadsheets/d/1xgQIeZAZoavgYq_oEQqVeAlDTfrgEuk3DbLi1PnHEWs/edit?usp=sharing) **na stránke www.cbba.sk.**

Po prihlásení sa na pobyt je potrebné **uhradiť zálohu za pobyt vo výške 15 EUR na osobu** (vrátane detí). **Prosím vás všetkých, keďže hotel je zaistený, skúste byť zodpovední, nahlásiť sa a zálohovať čím skôr, hoci termín je až budúci rok. Žiadne ubytovacie kapacity v dnešnej dobe nie je možné rezervovať „len tak na dobré slovo“...**

V prípade neuhradenia zálohy budete vyradení zo zoznamu účastníkov a Vaše miesto bude pridelené ďalším záujemcom. V prípade, že sa z akýchkoľvek príčin nebudete môcť zúčastniť pobytu, môžete nájsť za seba primeraného náhradníka, ktorý Vám Vašu zálohu vyplatí a pôjde namiesto Vás.

**Platobné inštrukcie:**

**Číslo účtu:** 520700 - 4200499588 / 8360

**IBAN:** SK07 8360 5207 0042 0049 9588

**Suma:** 15,00 EUR x Počet osôb

**Variabilný symbol:** Dvojmiestny VS nájdete v prihlasovacom formulári (napr. 17). Ak platíte za viac osôb, uvediete všetky za sebou bez medzier (napr. 17181920 pri platbe za 4 osoby).

**KS, ŠS:** Netreba vyplniť

**Popis:** Môžete uviesť svoje meno

Výpis z účtu posielať nemusíte.

Nových záujemcov, ktorí s nami ešte neboli na žiadnej X-lógii, prosím, aby nám e-mailom poslali na seba kontaktné údaje (e-mail, telefón).